《再和》
宋代·冯山

饮酣起击剑，耻从豪侠游。雍容诗酒欢，乃是神仙俦。

风骚固有灵，造化阴为谋。至音苟同调，旷世不可求。

杜陵思江东，洪崖揖浮丘。自然风味殊，岂特文章优。

嗟余万事拙，吟咏心久留。自愧蘋藻微，恐为王公羞。

晚遇青河公，采兰深林幽。修孺素蒙益，百赠无一酬。

邂逅相抚掌，踉跄容抬头。虽然再鼓衰，且免三爵忧。

吾儒学以仕，本代亲禾麰。然多志高远，掷笔思封侯。

前时征南将，驱虏出塞沟。诗书非无助，爵赏不见畴。

尚能解客嘲，相欢咏蘋洲。三术起商鞅，一言贵马周。

致身果有策，何地无馀庥。肯使韶濩音，变作巴渝讴。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。